b'\n_START_ARTICLE_\nMerirosvodemokratiat\n_START_PARAGRAPH_\nMerirosvodemokratiat olivat alun perin 1600- ja 1700-luvuilla merirosvojen hallitsemia siirtomaita Amerikoissa. Merirosvot hallitsivat vuosikymmeni\xc3\xa4 ennen Yhdysvaltain itsen\xc3\xa4istymist\xc3\xa4 demokraattisin keinoin monia siirtokuntia Amerikassa. Heit\xc3\xa4 pidet\xc3\xa4\xc3\xa4n demokratian edell\xc3\xa4k\xc3\xa4vij\xc3\xb6in\xc3\xa4 1700-luvun amerikkalaisissa siirtomaissa. Joissakin merirosvodemokratioissa oli tuolloin jo toimivat perustuslait, vaalit ja terveydenhoitoj\xc3\xa4rjestelm\xc3\xa4t. Merirosvoja n\xc3\xa4iss\xc3\xa4 siirtokunnissa oli 1600-1700-luvuilla jopa yli 10\xc2\xa0000._NEWLINE_Ainakin kolmessa tutkitussa merirosvodemokratiassa oli kirjoitetetut s\xc3\xa4\xc3\xa4nn\xc3\xb6t ja periaatteet, jotka olivat syntyneet vuosikymmeni\xc3\xa4 ennen Ranskan suuren vallankumouksen pohjalta rakennettua Yhdysvaltain perustuslakia. Merirosvodemokratiat perustuivat kansanvaltaan p\xc3\xa4\xc3\xa4t\xc3\xb6ksenteossa. Ry\xc3\xb6st\xc3\xb6saaliitkin jaettiin \xe2\x80\x9doikeudenmukaisesti\xe2\x80\x9d ja samalla syntyi jopa ensimm\xc3\xa4inen sosiaalivakuutusj\xc3\xa4rjestelm\xc3\xa4. Walesilaissyntyisen merirosvokapteeni Bartholomew Robertsin, \xe2\x80\x9dMustan Bartin\xe2\x80\x9d, hallinnon alla oli selkeit\xc3\xa4 tupakointi-, juomis- ja uhkapelis\xc3\xa4\xc3\xa4nt\xc3\xb6j\xc3\xa4 sek\xc3\xa4 v\xc3\xa4kivallan ja varkauksien kieltoja, jotka vakauttivat yhteiskuntaj\xc3\xa4rjestyst\xc3\xa4. N\xc3\xa4it\xc3\xa4 s\xc3\xa4\xc3\xa4nt\xc3\xb6j\xc3\xa4 my\xc3\xb6s valvottiin ja rikkomuksista rangaistiin. Rangaistukset olivat ankaria, kuten ruoskinta ja k\xc3\xb6lin ali vet\xc3\xa4minen tai asumattomalle saarelle hylk\xc3\xa4\xc3\xa4minen._NEWLINE_Nyky\xc3\xa4\xc3\xa4n Afrikan sarven alueen merirosvot ovat luoneet hallintoj\xc3\xa4rjestelmi\xc3\xa4, jotka muistuttavat 1700-luvun merirosvodemokratioita.\n_START_SECTION_\nKansanvalta\n_START_PARAGRAPH_\nMerirosvodemokratioissa johtajat syntyiv\xc3\xa4t laivamiehist\xc3\xb6n kapinoissa ja olivat miehist\xc3\xb6ns\xc3\xa4 valitsemat. Merirosvot ottivat s\xc3\xa4\xc3\xa4nn\xc3\xb6t k\xc3\xa4ytt\xc3\xb6\xc3\xb6n siksi, ett\xc3\xa4 niiden avulla oli mahdollista saavuttaa taloudellista hy\xc3\xb6ty\xc3\xa4 samaan malliin, kuin Adam Smithin Kansojen varallisuus -teoksessa kuvataan. Merirosvojen joukossa vallitsi tasa-arvo. Jopa kolmasosa miehist\xc3\xa4 saattoi olla kapinoissa vapautuneita orjia. My\xc3\xb6s merirosvokapteenit saattoivat olla mustia kuten De Graf. H\xc3\xa4nen alkuper\xc3\xa4ns\xc3\xa4 haluttiin salata, jottei se rohkaisisi mustia orjia kapinaan.\n_START_SECTION_\nSosiaalivakuutus\n_START_PARAGRAPH_\nMerirosvodemokratioissa syntyi er\xc3\xa4\xc3\xa4nlainen sosiaalivakuutus. Kullekin ruumiinosalle m\xc3\xa4\xc3\xa4riteltiin tietty arvo jonka mukaan m\xc3\xa4\xc3\xa4r\xc3\xa4ytyiv\xc3\xa4t korvaukset. My\xc3\xb6s invalidit ja taistelukyvytt\xc3\xb6m\xc3\xa4t vanhukset saivat osansa voitosta.\n_START_SECTION_\nMerirosvodemokratiat 2000-luvulla\n_START_PARAGRAPH_\nProfessori Peter T. Leesonin mukaan Somalian anarkia on synnytt\xc3\xa4nyt t\xc3\xa4m\xc3\xa4n p\xc3\xa4iv\xc3\xa4n merirosvodemokratiat Afrikan sarven rannikolle. Merirosvoja ei valita teht\xc3\xa4v\xc3\xa4\xc3\xa4n klaanin, vaan taidon perusteella. Usein merirosvot osallistuvat kaappausveneen varustamiseen yhdess\xc3\xa4. Saalis jaetaan teht\xc3\xa4v\xc3\xa4n vaarallisuuden mukaan. Jos merirosvo kuolee, h\xc3\xa4nen perheens\xc3\xa4 saa 15 000 dollaria. N\xc3\xa4ill\xc3\xa4 aikamme merirosvoilla on my\xc3\xb6s kirjalliset s\xc3\xa4\xc3\xa4nn\xc3\xb6t ja ohjeet, joissa mm. m\xc3\xa4\xc3\xa4r\xc3\xa4t\xc3\xa4\xc3\xa4n, miten vallattujen alusten miehist\xc3\xb6n j\xc3\xa4seni\xc3\xa4 pit\xc3\xa4\xc3\xa4 kohdella.'